Su poveru Luisu

Sempre chi passaia l’intendia
In ohis e in ahis: «Coru meu!
No est beru, naiat, chi b’est Deu,
Si non s’appenat de sa sorte mia!»

Fid’unu tristu, chi tristu, ha passadu
Sa vida sua attinde linna a pala.
Andaiat di’ ona o die mala
E torraiat, s’iscuru, carrigadu

De linna ’e chercu ilide o de lidone
E giraiad’in tottu sa comuna,
Pro ender sa fasche manna a francu s’una
De gianna in gianna e portone in portone.

E sos pizzinnos, chi amant su risu
E sun crudeles senza intenzione,
L’attopaiana in donzi contone
A boghes mannas: Luisu! Luisu!

Su tristu, in sos attaccos frequentes,
Burlaiat creinde e los calmare;
Ma cuddos peus de prima a l’infadare
Sighiana che chespes insolentes.

Ind’una gianna pediat su pane
E ind’un’atera pediat su casu,
Sempere tristu che pegus remasu,
Sempere in giru che poveru cane.

Po i su mal’istare, su suffrire
Donzi privazione e i sos annos,
L’han postu in terra cun sos pagos pannos,
Senza mancu unu saccu pro dromire.

Unu manzanu intrei in su fundagu,
Inue che un’istrazzu fit frundidu,
Sempre a lamentos. Deo nd’hapo idu
In vida mia males unu pagu,

Mai mai però bid’hapo pena,
O frades, che i cussa dolorosa:
In s’istanza terrena iscuriosa,
Ue s’idiat, bos giuro, appena appena,

Luisu fit bettadu a brent’in susu,
Unfiadu in tottu sa persone,
Grogu coment’est grogu su limone
E ballende de frittu fit che fusu.

Si nde molzeit gai, mesu nudu,
Senza luttu d’amigos e piantos.
Su chi attiat sa linna a tottu cantos
Est mortu senza fogu e senz’azudu.